Марко Ганчев
Вредни токове

chitanka.info

С какво неистово свистене

внезапно сви един орел

встрани от кулата с антени

над хълма покрай Вакарел!

Уж предавател е за близко,

но пак излъчва доста ток

и птиците, летящи ниско,

ако не мрат, изпадат в шок.

Деца и жено, обяснена

е вече вашата беда:

в това е тя, че под антена

са свити вашите гнезда.

Ей тъй се силя към ефира

далеч да пратя свойта реч,

но близо вреден ток пулсира,

затуй цвъртете по-далеч!

Когато спадне ми волтажа,

пред края, с ниски честоти,

на вашата вълна ще кажа,

че моля да ми се прости…

1981

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.